《斗鸡行》
清代·洪亮吉

灌园老人食无谷，家留一鸡啄人粟。呼儿饲鸡鸡苦饱，饱食鸡人儿受扑。

灌园老人住无屋，秋雨穿墙漏床足。墙倾日引邻鸡来，矮屋疏篱看争逐。

家鸡人鸣羽肃肃，采不外驰精在目。邻鸡据地有死心，阴血四周冠怒束。

微生偶然亦当局，顾祸翻怜杀机伏。屋上啼鸠看欲痴，草间蝼蚁骄难捉。

家鸡人鸣众鸡怒，归引群雌更呼族。雄来成队雌挈尾，争磔鸡毛洞鸡腹。

人生快意纵一观，宁知强者弱之肉。老人呼儿掩蓬户，双泪阶前抱鸡哭。

得失应知感塞翁，安危何事看蛮触。君不见，屋外连村菜甲黄，年来鸡啄菜多荒。

衰龄尔亦忘机好，卧看青山下夕阳。

作者简介：洪亮吉（1746～1809）清代经学家、文学家。初名莲，又名礼吉，字君直，一字稚存，号北江，晚号更生居士。阳湖（今江苏常州）人，籍贯安徽歙县。乾隆五十五年科举榜眼，授编修。嘉庆四年，上书军机王大臣言事，极论时弊，免死戍伊犁。次年诏以“罪亮吉后，言事者日少”，释还。居家十年而卒。文工骈体，与孔广森并肩，学术长于舆地。洪亮吉论人口增长过速之害，实为近代人口学说之先驱。